stanford-oval/wikipedia huggingface dataset:
אמילי בפריז
שחקנים ודמויות > דמויות ראשיות

לילי קולינס בתפקיד אמילי קופר, אמריקאית בשנות ה-20 לחייה שעוברת משיקגו לפריז על מנת לעבוד בחברת שיווק.
פיליפין לירוי-בוליו בתפקיד סילבי, הבוסית של אמילי בפריז.
אשלי פארק בתפקיד מינדי צ'אן, אומנת לשעבר השואפת להיות זמרת שהיא ידידתה הראשונה של אמילי בפריז.
לוקאס בראבו בתפקיד גבריאל, השכן של אמילי ובן זוגה של קמיל, עובד בתור שף. אמילי מתאהבת בו במהלך הסדרה.
סמואל ארנולד בתפקיד ג'וליאן, קולגה של אמילי.
ברונו גוארי בתפקיד לוק, קולגה של אמילי.
קמיל רזאת בתפקיד קמיל, ידידה של אמילי ובת זוגו של גבריאל.
לוסיאן לוויסקאונט בתפקיד אלפי (עונה 3; משני עונה 2), בנקאי אנגלי בשיעור הצרפתית של אמילי, שמפתח עמה מערכת יחסים.
שחקנים ודמויות > דמויות משנה

קייט וולש בתפקיד מדליין וילר, הבוסית האמריקאית של אמילי שדוחה את העבודה בפריז לאחר שהיא מגלה שהיא בהיריון.
ויליאם אבדי בתפקיד אנטואן למברט, לקוח של אמילי שבעלותו חברת בישום. מנהל רומן עם סילבי.
ארנו ויארד בתפקיד פול ברוסארד, הבעלים של סבואר, חברת השיווק שמעסיקה את אמילי.
פול פורמן בתפקיד ניקולס דה ליאון (עונה 3; משני), מנהל בכיר בחברה של משפחתו.
סקירת הסדרה

| עונה | עונה | פרקים | פרקים | הוזרמה לראשונה | הוזרמה לראשונה |
| --- | --- | --- | --- | --- | --- |
|  | 1 | 10 | 10 | 2 באוקטובר 2020 | 2 באוקטובר 2020 |
|  | 2 | 10 | 10 | 22 בדצמבר 2021 | 22 בדצמבר 2021 |
|  | 3 | 10 | 10 | 21 בדצמבר 2022 | 21 בדצמבר 2022 |
|  | 4 | 10 | 5 | 15 באוגוסט 2024 | 15 באוגוסט 2024 |
|  | 4 | 10 | 5 | 12 בספטמבר 2024 | 12 בספטמבר 2024 |
הפקה

ב-5 בספטמבר 2018 פורסם כי רשת פרמאונט הזמינה 10 פרקים לעונה הראשונה של סדרה שנוצרה על ידי דארן סטאר, שצפוי לתפקד כמפיק בפועל.
ב-3 באפריל 2019 לילי קולינס לוהקה בתפקיד הראשי. ב-13 באוגוסט, הצטרפה אשלי פארק לצוות השחקנים הראשי. ב-19 בספטמבר הצטרפו לצוות השחקנים הראשי פיליפין לירוי-בוליו, לוקאס בראבו, סמואל ארנולד, ברונו גוארי וקמיל רזאת, בעוד קייט וולש, ויליאם אבדי וארנו ויארד לוהקו לתפקידי משנה.
ב-13 ביולי 2020 פורסם כי הסדרה עוברת מרשת פרמאונט לנטפליקס. בנובמבר 2020 הודיעה נטפליקס על חידוש הסדרה לעונה שנייה שעלתה לשידור ב-22 בדצמבר 2021.
ב-10 בינואר 2022 חודשה הסדרה לעונה שלישית ורביעית. ב־6 ביוני באותה השנה החל שלב הצילומים של העונה השלישית.
בספטמבר 2024, נטפליקס חידשה את הסדרה לעונה חמישית.
ביקורות

הסדרה קיבלה ציון של 76% באתר Rotten Tomatoes. הציון מבוסס על כ-21 ביקורות, עם ציון ממוצע של 5.1/10. המבקרים ציינו כי "למרות שהסדרה היא למעשה קלישאה על צרפת, היא מהווה קומדיה רומנטית מעולה, עם סגנון מרהיב וביצועים מקסימים של השחקנים". האתר Metacritic נתן לסדרה ציון של כ-64 המבוסס על כ-12 ביקורות.
סמדר שילוני מאתר ynet סקרה את הסדרה לשלילה וכתבה "עם כתיבה לא בוגרת, קלישאות עלילה מגזרת הולמארק, דיאלוגים חסרי נשמה, משחק של דרמת נוער ואופנה איומה, נדמה שסטאר הגשים בטעות את החלום של סיינפלד במקום את החלום של עצמו, ויצר, ובכן, סדרה על כלום".
הסדרה הגיעה למקום השישי בדירוג הסדרות הנצפות ביותר בשירותי הסטרימינג עם כ-676 מיליון צפיות בשבוע שבין ה-5 ל-11 באוקטובר 2020. הסדרה היא ההפקה המקורית השלישית של נטפליקס שנכנסה לדירוג בפעם הראשונה לאחר הסדרה מי מתגורר באחוזת בליי שהגיעה למקום השני והסרט של אדם סנדלר, יובי יציל את האלווין שהגיע למקום השלישי.
בפברואר 2021, הייתה הסדרה מועמדת לפרס גלובוס הזהב.
הפצה

העונות הראשונה והשלישית של הסדרה נכנסו לרשימת עשרת הגדולים בטלוויזיה, עם 1.8 מיליון ו-1.7 מיליון צפיות בהתאמה.
עם עליית העונה הרביעית של הסדרה לנטפליקס, היא הגיעה מיד לראש טבלת הצפיות בטלוויזיה עם 19.9 מיליון צפיות בארבעת הימים הראשונים שלה בשירות הסטרימינג. הנתונים מתייחסים רק לחמשת הפרקים הראשונים של העונה הרביעית, כאשר החלק השני יעלה ב-12 בספטמבר 2024.
פרסים ומועמדויות

| שנה | פרס | קטגוריה | מועמד(ים) | תוצאה | מקור |
| --- | --- | --- | --- | --- | --- |
| 2024 | פרס אמי האמנותי | התלבושות העכשוויות הטובות ביותר בסדרה | מרילין פיטוסי, הראו רגונו, דניאלה טלה ומארי פרמונט | מועמדות |  |
| 2024 | פרס אמי האמנותי | עיצוב השיער העכשווי הטוב ביותר | קרול ניקולס, מייק דסיר, פרדריק סוקט, מיהארו אושימה, ג'סי דורימל וג'וליאן פאריזט | מועמדות |  |
| 2024 | פרס אמי האמנותי | האיפור העכשווי הטוב ביותר (ללא פרוסטטות) | אורלי פיין, קורין מיילארד, ג'וספין בושרו, שרה דמן ואיוונה קרבוני | מועמדות |  |
| 2024 | פרס המוזיקה במדיה של הוליווד | שיר – ביצוע על המסך (סדרת טלוויזיה/מיני-סדרה) | "Ruins" – אשלי פארק | זכייה |  |
הערות שוליים

↑   אלכסיס סולוסקי, ניו יורק טיימס, דארן סטאר מוצא סקס בעיר אחרת עם "אמילי בפריז", באתר הארץ, 20 באוקטובר 2020
↑  Goldberg, Lesley (10 בינואר 2022). "'Emily in Paris' Renewed for Seasons 3 and 4 at Netflix". The Hollywood Reporter. נבדק ב-10 בינואר 2022. {{cite web}}:  (עזרה)
1 2  Ethan Shanfeld, ‘Emily in Paris’ Renewed for Season 5 at Netflix, Variety, ‏2024-09-16 (באנגלית אמריקאית)
↑   הדס ריבק, הספר "אמילי בפריז" מצליח להיות ירוד אפילו יותר מהסדרה, באתר הארץ, 20 באוקטובר 2024
↑  מיכל דאבי, ‏כוכב "אמילי בפריז" מגלה: "אני לא אוהב את הדמות שלי, לא יודע אם אחזור לעונה החמישית", באתר ‏מאקו‏, 30 באוקטובר 2024
↑  Gelman, Vlada (10 באפריל 2022). "Emily in Paris: Lucien Laviscount Upped to Series Regular for Season 3". TVline. נבדק ב-10 באפריל 2022. {{cite web}}:  (עזרה)
↑  "Lily Collins To Star In Darren Star's 'Emily In Paris' Dramedy At Paramount Network As Star's 'Younger' Eyes TV Land Return". Deadline Hollywood. 3 באפריל 2019. נבדק ב-21 באוגוסט 2019. {{cite web}}:  (עזרה)
↑  "Ashley Park To Co-Star In Darren Star's Paramount Network Series 'Emily In Paris'". Deadline Hollywood. 13 באוגוסט 2019. נבדק ב-21 באוגוסט 2019. {{cite web}}:  (עזרה)
↑  "'Emily In Paris': Darren Star's Paramount Network Dramedy Rounds Out Cast; Sets Directors, Costume Designers". Deadline Hollywood. 19 בספטמבר 2019. נבדק ב-13 ביולי 2020. {{cite web}}:  (עזרה)
↑  Andreeva, Nellie (13 ביולי 2020). "'Emily In Paris' Picked Up By Netflix; Darren Star's Comedy Series Starring Lily Collins Moves To Streamer From Paramount Network". Deadline Hollywood. נבדק ב-13 ביולי 2020. {{cite web}}:  (עזרה)
↑  אבנר שביט‏, אל תשכחי את פריז: "אמילי בפריז" חודשה לעונה שנייה, באתר וואלה, 11 בנובמבר 2020
↑  Elsa Keslassy, ‘Emily in Paris’ Renewed For Seasons 3 and 4 at Netflix, variety, ‏10 בינואר 2022
↑  "Emily in Paris: Season 1 (2020)". Rotten Tomatoes. נבדק ב-3 באוקטובר 2020. {{cite web}}:  (עזרה)
↑  "Emily in Paris: Season 1". Metacritic. נבדק ב-1 באוקטובר 2020. {{cite web}}:  (עזרה)
↑  סמדר שילוני, סה לא מניפיק: "אמילי בפריז" קלישאתית וחסרת נשמה, באתר ynet, 4 באוקטובר 2020
1 2  'Haunting of Bly Manor,' 'Emily in Paris' Make Streaming Top 10 Debuts, Hollywood Reporter, ‏5 בנובמבר 2020
↑   חן חדד, "אמילי בפריז" מועמדת לגלובוס הזהב והצופים בהלם, באתר הארץ, 3 בפברואר 2021
1 2  Selome Hailu, Netflix Top 10: ‘Emily in Paris’ Season 4 Debuts With 19.9 Million Views, Variety, ‏2024-08-20 (באנגלית אמריקאית)
↑  Tom Smyth, All the Winners of the Creative Arts Emmys, Vulture, ‏2024-01-07 (באנגלית)
↑  Chris Willman, Hans Zimmer and the Scores and Songs of ‘Emilia Pérez’ and ‘Wild Robot’ Lead Winners’ List at 2024 Hollywood Music in Media Awards, Variety, ‏2024-11-21 (באנגלית אמריקאית)
רוברט ויטאקר

| --- | --- |

 לידה:  1952 (בן 73 בערך) דנוור, ארצות הברית 
 מדינה:  ארצות הברית ארצות הברית
 פרסים והוקרה:  פרס ג'ורג' פולק (1998)  Science in Society Journalism Awards (1998) 
 
רוברט ויטאקר (נולד ב-1952) הוא עיתונאי ומחבר ספרי עיון אמריקני, הכותב בעיקר על רפואה ועל פסיכיאטריה.
ויטאקר היה כתב לנושאי רפואה בעיתון "אלבני טיימס יוניון" במדינת ניו יורק מ-1989 עד 1994. ב-1992 התקבל לתוכנית המלגות המיוחדת לעיתונאים מומחים לצורך העמקת מחקרם במסגרת המכון הטכנולוגי של מסצ'וסטס. לאחר מכן הפך לאחראי על פרסומי בית הספר לרפואה של אוניברסיטת הרווארד. בשנת 1994 ייסד חברת הוצאה לאור סנטר-ווטש שסקרה את שדה הניסויים הקליניים. החברה נרכשה על ידי תאגיד תומסון בשנת 1998.
ב-2001 כתב את ספרו הראשון Mad in America על מחקרים פסיכיאטריים ועל תרופות.
ב-2002 פרסם ב-USA Today את המאמר "תרופות פסיכיאטריות עלולות לחבל בהחלמה". ב-2004 פרסם מאמר בכתב העת Medical Hypotheses שכותרתו "המקרה של תרופות אנטי-פסיכוטיות: 50 שנה של פגיעה העולה על התועלת". ב-2005 פרסם בכתב העת Ethical Human Psychology and Psychiatry את מחקרו "אנטומיה של מגפה: תרופות פסיכיאטריות ועלייתן המפליאה של מחלות הנפש באמריקה".
ב-2008 הופיע בסרט Take These Broken Wings: Recovery from Schizophrenia Without Medication העוסק בבעייתיות של מתן תרופות בטיפול במחלות הנפש.
ב-2010 הוציא לאור את ספרו אנטומיה של מגפה. הספר זכה בפרס יוקרתי לעיתונאות חוקרת לשנת 2010. הספר חוקר מדוע מספר חולי הנפש באמריקה עולה בהתמדה חרף מה שמכונה המהפכה הפסיכו-פרמקולוגית. התזה העיקרית של ויטאקר היא כי התרופות הפסיכיאטריות גורמות במקרים רבים בשימוש ממושך להחרפת הפגיעה: לנזקים בריאותיים, להתכווצות נפח המוח ולרגישות יתר להתקפים נוספים. למרות תוצאות אלה בכמה מחקרים בולטים בשנות ה-70 וה-80 החלו חברות התרופות כגון אלי לילי, יחד עם האיגוד הפסיכיאטר האמריקני לקדם תרופות אלה באופן אגרסיבי יותר. פסיכיאטרים אקדמיים בולטים רבים פעלו כמובילי דעה מרכזיים בחברות התרופות וקיבלו מיליוני דולרים.
ב-2015 הוציא לאור עם ליסה קוסגרוב את הספר Psychiatry Under the Influence - Institutional Corruption, Social Injury, and Prescriptions for Reform.
מייסד אתר האינטרנט Mad in America. האקטיביסטית הישראלית דליה וירצברג-רופא פרסמה באתר זה שני מאמרים עד כה.
הערות שוליים

↑  תורגם לעברית דף הספר בהוצאת פוקוס
↑  נימוקי השופטים למתן הפרס
| --- | --- |
בקרת זהויות :  NLI: 987007270889505171  BnF: cb169788542 (data)  GND: 129895989  ISNI: 0000 0001 2279 5914  LCCN: no2002023073  NKC: pna20221147573  NTA: 272622095  SUDOC: 176759948  VIAF: 47854186   WorldCat (עם VIAF): 47854186
מריה אנה, נסיכת פורטוגל

מריה אנה, נסיכת פורטוגל (בפורטוגזית: Maria Anna de Bragança; ‏13 ביולי 1861 – 31 ביולי 1942) הייתה בתו של מיגל הראשון, מלך פורטוגל ואשתו של וילהלם הרביעי, הדוכס הגדול של לוקסמבורג.
ביוגרפיה

מריה אנה נולדה ב-13 ביולי 1861 בטירת ברונבאך, ורטהיים אם מיין, למיגל הראשון, מלך פורטוגל ולאדליידה מלוינשטיין-ורטהיים-רוזנברג, בתם של קונסטנטין, נסיך הכתר של לוינשטיין-ורטהיים-רוזנברג ואגנס, נסיכת הוהנלוהה-לנגנבורג, ששהו בגלות לאחר שגורשו מפורטוגל במהלך המלחמות הליברליות.
בצעירותה הייתה מריה אנה מועמדת לנישואין עם רודולף, נסיך הכתר של אוסטריה, בנו של פרנץ יוזף, קיסר אוסטריה, אולם על אף שפרנץ יוזף חיבב אותה, בנו רודולף דחה את ההצעה. ב-21 ביוני 1893 התחתנה מריה אנה עם וילהלם, נסיך הכתר של לוקסמבורג, משום שהייתה קתולית, ווילהלם טען שבמדינה קתולית גם השליט צריך להיות קתולי. נישואי השניים היו מאושרים, ונולדו להם 6 בנות.
בשנת 1905 מת חמיה אדולף, הדוכס הגדול של לוקסמבורג, ובעלה עלה לשלטון במקומו כוילהלם הרביעי, הדוכס הגדול של לוקסמבורג. באותה שנה מת גם דודו של בעלה ניקולאוס וילהלם, נסיך נסאו, ומשום כך לא נותרו זכרים אחרים בבית נסאו-ויילבורג, מלבד בן דודו - גאורג ניקולאוס, רוזן מרנברג, שנולד בנישואים מורגנטיים. בשנת 1907 העביר בעלה וילהלם חוק שמנע מבן דודו לעלות לשלטון בלוקסמבורג, ומאידך התיר לבנות לרשת את השלטון. החל משנת 1908 החמיר מצבו של בעלה, ומריה אנה שימשה כעוצרת בשמו. בשנת 1912 מת בעלה וילהלם הרביעי, הדוכס הגדול של לוקסמבורג, ובתה מארי אדלייד, הדוכסית הגדולה של לוקסמבורג עלתה לשלטון במקומו, תוך שמריה אנה משמשת כעוצרת לזמן קצר עד לבגרותה. לאחר מלחמת העולם הראשונה התפטרה בתה מארי אדלייד מהשלטון, ובתה שארלוט, הדוכסית הגדולה של לוקסמבורג עלתה לשלטון במקומה. לאחר הפלישה הגרמנית ללוקסמבורג במהלך מלחמת העולם השנייה ברחה מריה אנה יחד עם משפחתה לבריטניה, ומשם המשיכו לארצות הברית, שם מתה מריה אנה בניו יורק ב-31 ביולי 1942.
משפחתה

ב-21 ביוני 1893 התחתנה מריה אנה עם וילהלם הרביעי, הדוכס הגדול של לוקסמבורג, ממנו נולדו לה 6 ילדים:
מארי אדלייד, הדוכסית הגדולה של לוקסמבורג (1894–1924)
שארלוט, הדוכסית הגדולה של לוקסמבורג (1896–1985), התחתנה עם פליצ'ה, נסיך בורבון-פארמה
הילדה, נסיכת לוקסמבורג (1897–1930), התחתנה עם אדולף, נסיך שוורצנברג העשירי
אנטוניה, נסיכת לוקסמבורג (1899–1954), התחתנה עם רופרכט, נסיך הכתר מבוואריה
אליזבת, נסיכת לוקסמבורג (1901–1950), התחתנה עם הנסיך לודוויג פיליפ מטורן וטקסיס
סופיה, נסיכת לוקסמבורג (1902–1941), התחתנה עם ארנסט היינריך, נסיך סקסוניה
הדבר (קומיקס)

| --- | --- |

הדבר, כפי שהופיע על עטיפה אלטרנטיבית לחוברת Fantastic Four Vol.6 #1 מאוגוסט 2018. אמנות מאת סטנלי לאו.
 סוג:  גיבור-על
 הוצאה לאור:  מארוול קומיקס
 הופעה ראשונה:  The Fantastic Four #1 (נובמבר 1961)
 יוצרים:  סטן לי ג'ק קירבי
 גילום הדמות:  מייקל צ'יקליס ("ארבעת המופלאים", "ארבעת המופלאים: עלייתו של הגולש הכסוף") ג'יימי בל ("ארבעה מופלאים") אבון מוס-בכרך ("ארבעת המופלאים: צעדים ראשונים" (2025))
 מידע
 שם אמיתי:  בנג'מין ג'ייקוב "בן" גרים
 כינויים:  אנגריר שובר הנשמות, הדוד בנג'י, בן הזועף, ד"ר ג'וזיה ורפורטין, הפיראט שחור הזקן, אל מוריטו
 סטטוס:  פעיל
 מקום לידה:  מנהטן 
 מקצוע:  טייס חלל, שומר, תלמיד, מתאבק מקצועי, בנאי, טייס ניסוי, גיבור-על, שחקן פוטבול
 כוחות:  כוח וסיבולת-על, רפלקסים מוגברים, עור סלעי
 חבר בקבוצה:  ארבעת המופלאים
 חבר לשעבר בקבוצה:  קרן העתיד שומרי הגלקסיה הראויים האוונג'רס החדשים דפנדרס האוונג'רס מהחוף המערבי S.H.I.E.L.D. נאס"א צבא ארצות הברית
 דת:  יהדות
 אזרחות:  ארצות הברית 
 דמויות קשורות
 משפחה:  דניאל ואלסי גרים (הורים, מתים) דניאל גרים הבן (אח, מת) ג'ייק ואליס גרים (דודים מצד האב ואפוטרופוסים לשעבר) סופי גרים (דודה מצד האב, מתה) פרנקלין ריצ'רדס (בן סנדקות)
 אויבים:  דוקטור דום, Puppet Master 
 
הדבר (באנגלית: The Thing) הוא דמות בדיונית של גיבור-על המופיע בחוברות הקומיקס ביקום מארוול קומיקס. דמותו של הדבר הופיעה לראשונה בחוברת The Fantastic Four #1 מנובמבר 1961, ונוצרה בידי הכותב סטן לי והמאייר ג'ק קירבי.
הדבר הוא האלטר אגו של בנג'מין ג'ייקוב "בן" גרים, אסטרונאוט לשעבר של סוכנות נאס"א, אשר קיבל כוחות על בעקבות התפרצות סולארית ובכך הפך לענק ובעל עור סלעי. מאוחר יותר, ייסד הדבר את קבוצת ארבעת המופלאים, זאת לצד חבריו ריד ריצ'רדס, סוזן סטורם וג'וני סטורם, אשר נפגעו גם הם מההתפרצות הסולארית וקיבלו כוחות על.
זהותו של בן כיהודי נחשפה רק בשנת 2002, ארבעה עשורים לאחר שהופיע לראשונה ביקום מארוול, כאשר הוא חוזר לבית מולדתו, ונזכר בפלאשבקים החושפים את מורשתו היהודית. בהמשך, מקיים בן בר מצווה, אשר בה הוא חוגג 13 שנים בתור הדבר, באירוע פוקר אליו הוא מזמין את מרבית גיבורי יקום מארוול. ג'ק קירבי, אחד מיוצריו של הדבר, אמר בראיון כי דמותו של הדבר דומה מאוד לשלו - יהודי בשם ג'ייקוב, מעשן וגדל בשכונת עוני - וכי הדבר הוא מעין אלטר-אגו שלו.
דמותו של הדבר מדורגת במקום העשירי ברשימת 50 דמויות הקומיקס הגדולות של כל הזמנים לפי מגזין אמפייר, וכן במקום ה-18 ברשימת מאה גיבורי העל הגדולים לפי אתר IGN. את דמותו של הדבר גילם בסרטי הלייב אקשן "ארבעת המופלאים" ו"ארבעת המופלאים: עלייתו של הגולש הכסוף" השחקן מייקל צ'יקליס, ובסרט האתחול "ארבעה מופלאים" השחקן ג'יימי בל. השחקן אבון מוס-בכרך עתיד לגלם את הדמות בסרט היקום הקולנועי של מארוול "ארבעת המופלאים: צעדים ראשונים".
ביוגרפיה בדיונית > רקע

בנג'מין ג'ייקוב "בן" גרים נולד למשפחה יהודית ענייה בלואר איסט סייד, ניו יורק. אחיו, שבן העריץ, נהרג בקרב בין כנופיות רחוב כשבן היה בן שמונה. הוריו מתו, ככל הנראה מצער, ובן נלקח תחת חסותו של דודו ג'ייק. תחת חסות דודו, בן גדל בשכונת פשע, וכשבגר נעשה למנהיג כנופיית רחוב דלאנסי. בתיכון היה שחקן פוטבול מצטיין, ובעקבות כך זכה למלגה ללימודים באוניברסיטת האמפייר סטייט. באוניברסיטה, פגש בן בריד ריצ'רדס, אשר הפך במהרה לחברו הטוב ביותר. ריצ'רדס תיאר לבן את חלומו לבנות ספינת חלל לנסיעה בין-כוכבית, ובן הבטיח לריצ'רדס כי כאשר הוא יצליח לבנות את ספינת החלל, הוא יצטרף אליו לנסיעה. לאחר סיום הלימודים בתיכון, החל בן ללמוד במכללה, ולאחר מכן הצטרף לחיל הנחתים של ארצות הברית, אשר בו הוכשר כטייס קרבי. מבין פעולותיו הצבאיות, בן יצא למשימת ריגול בולדיווסטוק, ברית המועצות יחד עם ג'יימס "לוגאן" האולט וקרול דנברס, תחת הוראתו של ניק פיורי. בתום שירותו הצבאי, הצטרף בן לנאס"א.
ביוגרפיה בדיונית > קבלת הכוחות

ריד ריצ'רדס, שנהיה מדען מצליח ומפורסם, יצר קשר עם בן, וסיפר לו כי הוא הצליח לבנות את ספינת החלל עליה דיברו, ומזכיר לבן את הבטחתו להצטרף אליו במסע. ממשלת ארצות הברית מסירה את תמיכתה מפרויקט ספינת החלל של ריצ'רדס, ואוסרת לו לטוס בה. למרות זאת, ריצ'רדס מחליט לבצע את הטיסה, ונעזר בבן, וכן במושא אהבתו סוזן סטורם ואחיה ג'וני סטורם. בתחילה, בן מתנגד להצטרף לטיסה, אף על פי שהבטיח, אך סוזן מצליחה לשכנעו.
הארבעה חודרים לחגורת ואן אלן, כאשר מתרחשת בה סערת קרינה קוסמית. הספינה אינה מגינה על הארבעה, והם נחשפים לקרינה הקוסמית, ולאחר מכן מתרסקים לעבר כדור הארץ. לאחר ההתרסקות, כל אחד מהארבעה מגלה כי גופו קיבל כוחות על: סוזן קיבלה את היכולת להפוך לבלתי נראית וליצור שדה אנרגיה סביב גופה, ריצ'רדס קיבל את היכולת למתוח את גופו כגומי, ג'וני קיבל את היכולת להפוך את גופו ללפיד אש, לירות מהידיים כדורי אש ולעוף, ובן קיבל כוח מוגבר מאוד שמתחזק וגובר עם הזמן שהופך את גופו עשוי מסלע קשיח, דבר המקנה לו חסינות כנגד רוב הפגיעות הפיזיות, לרבות כדורים חודרי-שריון ואש רותחת. לאחר שהארבעה מתוודעים לכוחותיהם, ריצ'רדס מציע לחבריו להשתמש בכוחותיהם כדי לשפר את האנושות ולשמור עליה, ואלו מסכימים, ונותנים לעצמם שמות חדשים: סוזן מאמצת את השם "האישה הבלתי-נראית", ריצ'רדס מאמץ לעצמו את השם "מיסטר פנטסטיק", ג'וני מאמץ לעצמו את השם "הלפיד האנושי" ובן מאמץ לעצמו את השם "הדבר", והם קוראים לעצמם "ארבעת המופלאים". הקרב הראשון שלהם כקבוצה עם כוחות-העל, נערך מול איש החפרפרת.
אף על פי שאהב להגן על כדור הארץ, בן היה מתוסכל מכך שבניגוד לחבריו, הוא כלוא בתוך כוחותיו ואינו יכול לחזור לצורתו האנושית. לאחר בקשות חוזרות ונשנות, ריצ'רדס הבטיח לבן כי ביום מן הימים הוא יימצא תרופה שתחזיר אותו לצורתו האנושית. עם זאת, כאשר בן פוגש פסלת עיוורת בשם אלישה מאסטרס, בן מפתח התנגדות לא מודעת להפיכת גופו לצורה אנושית, זאת מתוך מחשבה כי מאסטרס לא תאהב אותו אם הוא יחזור לצורתו האנושית, מכיוון שהיא מעדיפה אותו בצורתו המפלצתית. הוא נלחם בענק הירוק כאשר שני הגיבורים היו בתקופה מוקדמת בקריירה שלהם, וחזר באופן זמני לצורתו האנושית, כשלאחר מכן חזר לצורת "הדבר" כדי להילחם בנבל-העל דוקטור דום.
ביוגרפיה בדיונית > מלחמות סודיות, חזרה לקבוצה, מלחמת אזרחים

למרות נאמנותו הבלתי-מעורערת לארבעת המופלאים, בן הוחלף זמנית בשתי פעמים שונות: פעם אחת כאשר איבד זמנית את כוחותיו, וריד ריצ'רדס שכר את פאוור מן למלא את מקומו, ופעם נוספת לאחר המלחמות הסודיות של הביונדר, בהן נחטפו גיבורי ונבלי-על ל"עולם מלחמה", מכיוון שבעולם-המלחמה הוא יכל לשלוט בכוחותיו ולהחליט מתי להיות בצורה אנושית ומתי לא. לפי בקשתו, הענקית הירוקה מילאה את מקומו בארבעת המופלאים. בשובו לכדור הארץ, מגלה בן כי בהיעדרו אלישה מאסטרס פיתחה מערכת יחסים רומנטית עם חברו ג'וני סטורם. בן הכועס עוזב את ארבעת המופלאים, נלחם לצד האוונג'רס מהחוף המערבי, ובהמשך מצטרף אליהם כחבר צוות רשמי. בלית ברירה, מגיע בן לחתונתם של ג'וני ומאסטרס.
לאחר שריד וסוזן נאלצים לעזוב את הקבוצה כדי לגדל את בנם פרנקלין, בן חוזר לקבוצה ומתמנה למנהיגה. הוא מזמין את קריסטל ואת שרון ונטורה/גברת מארוול לקבוצה, כדי שימלאו את מקומם של ריד וסוזן. זמן קצר לאחר הצטרפותה של ונטורה לקבוצה, ולאחר ששהתה לצד בן זמן רב, היא מקבלת כוח שמתחזק וגובר עם הזמן שהופך את גופה לחזק כמו סלע, בדיוק כמו גופו של בן, וכמוהו, היא נכלאת בתוך גופה ללא יכולת לחזור לצורתה האנושית. בהמשך, בן מצליח לחזור לצורתו האנושית, מה שגורם לו לעזוב את ארבעת המופלאים ולהחזיר את ההנהגה לריד. למרות זאת, בעקבות אהבתו לוונטורה, חוזר בן לצורת הדבר, ולארבעת המופלאים. זמן מה לאחר מכן, מאסטר הבובות ובן מצליחים לחשוף כי אלישה מאסטרס האמיתית נחטפה והוחלפה בידי המרגלת הסקרולית לייג'ה, וכי אלישה לא באמת פיתחה רגשות כלפי ג'וני ועדיין אוהבת את בן.
כאשר בן גילה על חלקו בקרן ארבעת המופלאים, שבו אף אחד לא נגע וגדל לסכומים גבוהים, הוא נעשה למולטי-מיליונר, והחל לצאת לדייטים עם שחקניות קולנוע, לצאת למסעות עם בן-סנדקותו פרנקלין ריצ'רדס, ואימץ לזמן מה את לוקג'או כחיית מחמד. הוא השתמש בכספו לבניית מרכז קהילתי ברחוב יאנסי, "מרכז גרים לנוער", הקרוי על שם אחיו המנוח. המעשה הוביל אותו לקונפליקטים עם כנופיית יאנסי, שחשבו כי הוא קרא למקום על שמו, והתפייסו איתו לאחר שהבינו את טעותם. בנוסף, הוא חגג "בר מצווה" לרגל 13 שנים לפעילותו כדבר, באירוע פוקר אליו הזמין רבים מגיבורי יקום מארוול.
ביוגרפיה בדיונית > מלחמת אזרחים, פלישות הוורבאונד והסקרול, עידן הגיבורים

בתחילת מלחמת האזרחים ביקום מארוול הנוגעת לחוק רישום העל-אנושיים, בן תמך בצדו של טוני סטארק/איירון מן התומך בחוק הרישום. אולם, לאחר שהיה עד לקרב בין כוחותיו של איירון מן לבין כוחות ההתנגדות של קפטן אמריקה, שהסתיים במותו של חבר בכנופיית יאנסי, בן החליט כי הוא נטרלי לאחר שראה שלשני הצדדים לא אכפת מהאזרחים המעורבים. הוא עזב את ארצות הברית לחופשה בצרפת, שם סייע לקבוצת "גיבורי פריז". הוא נראה מגן על אזרחים במהלך הקרב בין שני צדדי המתרס בניו יורק. ריד וסוזן מחליטים לפרוש זמנית מהקבוצה בעקבות הקרב, ואותם מחליפים טצ'אלה/הפנתר השחור וסטורם, בהתאמה. בן היה אחד מנושאי ארון הקבורה במהלך הלווייתו של קפטן אמריקה, לצד טוני סטארק, סאם וילסון, ריק ג'ונס, טצ'אלה וקרול דנברס, ונתן הספד.
כאשר הענק הירוק חוזר לכדור הארץ מגלותו בכוכב הלכת סאקאר בליווי קבוצת וורבאונד במטרה לנקום בקבוצת אילומינטי שהגלתה אותו, בן נלחם בענק הירוק כדי לקנות זמן לריד ריצ'רדס, ומובס. הוא נראה שבוי במדיסון סקוור גארדן, אותה הענק הפך לזירת גלדיאטורים, עם דיסק שליטה מוצב עליו. לאחר הבסתו של הענק ושחרורם של השבויים, בן מסייע לספיידרמן ולוק קייג' בתקיפת קבוצת וורבאונד, ונכנס לקרב נגד קורג. הקרב נקטע כאשר הרואים,
חבר הקבוצה, שואב אנרגיה מבן וקורג כדי לתקן את מנהטן הניזוקה.
במהלך פלישת גזע הסקרול, לייג'ה מתחזה לסוזן ומעבירה את בניין בקסטר של ארבעת המופלאים לאזור השלילי, זאת בזמן שבן, ג'וני, פרנקלין וולריה, בתם של ריד וסוזן, נמצאים בו. זמן לא רב לאחר המעבר, חרקים ענקיים מהאזור השלילי תוקפים את בניין בקסטר, ובן ניצב להגנה על פרנקלין וולריה. בסיועו של הטינקרר, אותו בן מחלץ מכלא באזור השלילי, בן החזיר את בניין בקסטר ליקום מארוול, אך השאיר מאחור את לייג'ה. בעקבות המצור על אסגרד, לוק קייג' מגייס את בן לקבוצת האוונג'רס החדשים, במקביל לפעילותו בקבוצת ארבעת המופלאים.
ביוגרפיה בדיונית > הפחד עצמו, החטא הקדמון, שומרי הגלקסיה

במהלך אירועי "הפחד עצמו", בן מרים את אחד משבעת פטישי הראויים, והופך לאנגריר שובר הנשמות, אחד מגנרלי "הנחש". אנגריר הורס את רחוב יאנסי ואת מגדל האוונג'רס, ונלחם בספיידרמן ובריד וסוזן. הוא נהרג בידי תור במהלך קרב לצד הענק הירוק/נול שובר העולמות, אך מוחזר לחיים כדבר ולא כאנגריר בידי פרנקלין.
זמן מה לאחר מכן, אואטו הצופה נרצח והנבל הידוע כגלגל-העין חושף את סודותיה של עינו של אואטו לעולם. הדבר מגלה כי ג'וני סטורם חיבל במכונה שהייתה יכולה להחזירו לצורת אנוש, תוקף אותו, ולאחר מכן נראה ליד גופתו של מאסטר הבובות, לאחר שכנראה וגרם למותו. הוא נשלח למאסר בכלא הרפסודה, שם הוא מותקף בידי מספר נבלי-על בפקודת מנהיגתם, שרון ונטורה. בהמשך מתגלה כי בן הופלל, והוא מוברח מהכלא בידי הענקית הירוקה, איש הנמלה וסאנדמן. לאחר מכן מתגלה כי מאסטר הבובות בחיים, ומאסטר הבובות שנמצא מת הגיע מיקום כיס שנוצר בידי פרנקלין ריצ'רדס, ונהרג בידי נבל בשם "האיש השקט".
לאחר התנגשות בין יקום ארץ-616 ויקום ארץ-1610, ריד ריצ'רדס מארץ-616 מפעיל "ספינת הצלה", שמטרתה להציל כמה שיותר בני-אדם, לאחר קרב קשה שבסופו מערך ההגנה של ארץ-616 הושמד בידי מערך ההתקפה של ריד רצ'רדס מארץ-1610. לאחר שספינת ההצלה מופעלת, נגרמת תקלה, שמביאה למותם של חברי ארבעת המופלאים מארץ-616, ביניהם בן, מלבד ריד. בסוף העלילה, ריד מקבל כוחות אלוהיים, משחזר את היקומים שהושמדו ומחייה את האנשים שנהרגו, ויוצא למסע עם סוזן, פרנקלין, ולריה וקרן העתיד לשחזור המולטי-יקום לשלמותו לפני מעשיו של דוקטור דום וההתנגשויות. בעקבות כך, קבוצת ארבעת המופלאים מפורקת; ג'וני מצטרף לחטיבת האוונג'רס המאוחדים, ובן מצטרף לקבוצת שומרי הגלקסיה. כאשר הקבוצה נקראה לסייע לקרול דנברס במלחמת האזרחים השנייה, ספינתם של שומרי הגלקסיה ניזוקה והם נתקעו בכדור הארץ. לאחר ויכוחים בין חברי הקבוצה, הקבוצה התפרקה, ובן גויס בידי מנהלת סוכנות S.H.I.E.L.D. מריה היל לחקור את מעשיו של דוקטור דום, שבנה לעצמו מעין חליפת איירון מן והחל לבצע מעשי גבורה.
במהלך קשת-הסיפור "האימפריה הסודית", בן נראה כחבר בתנועת ההתנגדות המחתרתית לארגון הידרה, שהשתלט על ארצות הברית.
אזכורים במדיות אחרות > סדרות טלוויזיה

בסדרת הטלוויזיה "ארבעת המופלאים" מ-1967 דיבב את דמותו של הדבר פאול פרס.
בסדרת הטלוויזיה "ארבעת המופלאים החדשים" מ-1978 דיבב את דמותו של הדבר טד קאסידי.
בסדרת הטלוויזיה "פרד ובארני פוגשים את הדבר" מ-1979 דיבב את דמותו של הדבר ג'ו בייקר.
בסדרת הטלוויזיה "סאטרדיי נייט לייב" הופיעה דמותו של הדבר במערכון "מסיבת גיבורים" בפרק של ה-17 במרץ 1979.
בסדרת הטלוויזיה "ספיידרמן: סדרת האנימציה" מ-1990 ביצעה דמותו של הדבר הופעת אורח, וזו דובבה על ידי פטריק פיני.
בסדרת הטלוויזיה "הענק הירוק" מ-1990 ביצעה דמותו של הדבר הופעת אורח, וזו דובבה על ידי צ'אק מקאן, שדיבב את דמותו בסדרה "ארבעת המופלאים" מ-1994
בסדרת הטלוויזיה "ארבעת המופלאים" מ-2006 דיבב את דמותו של הדבר בריאן דובסון.
דייב בואט דיבב את דמותו של הדבר בסדרות "יחידת גיבורי העל" מ-2009 ו"האוונג'רס: סדרת האנימציה", וכן בסדרות "אולטימייט ספיידרמן: סדרת האנימציה" מ-2012, "האונג'רס, התאספו! ו"הענק הירוק וסוכני ר.י.ס.ו.ק." מ-2013 כחלק מיקום האנימציה החדש של מארוול.
אזכורים במדיות אחרות > סרטי קולנוע

בסרט הקולנוע הגנוז "ארבעת המופלאים" מ-1994 מגלם את דמותו של הדבר השחקן מייקל ביילי סמית'. על פי האולפנים, הסרט נוצר כדי להבטיח את הישארות הזכויות על הקבוצה בידם, אם כי השחקנים הצהירו לא פעם כי דבר זה מעולם לא נאמר להם.
בסרט הקולנוע "ארבעת המופלאים" מ-2005 מגלם את דמותו של הדבר השחקן מייקל צ'יקליס, אשר שב לגלמו גם בסרט "ארבעת המופלאים: עלייתו של הגולש הכסוף".
בסרט הקולנוע "ארבעה מופלאים" מ-2015 מגלם את דמותו של הדבר השחקן ג'יימי בל.